Diari Oficial de la Generalitat Valenciana


Sumari del DOGV 4695, del 19-02-2004 (2004/1160)

RESOLUCIÓ de 3 de febrer de 2004, de la Universitat Politècnica de València, per la qual es convoca concurs de mèrits per a la provisió del lloc de treball vacant del grup A, sector d'administració especial, gestor d'instituts d'investigació (PF1406) d'aquesta Universitat Politècnica.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4695

Data del DOGV
:   19-02-2004

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2004/1160


Data del document
:   03-02-2004

Organisme emissor
:   Universitat Politècnica de València

Tipus de document
:   Resolució

Descriptors 

:   * concurs administratiu
    * universitat
    * professió administrativa

RESOLUCIÓ de 3 de febrer de 2004, de la Universitat Politècnica de València, per la qual es convoca concurs de mèrits per a la provisió del lloc de treball vacant del grup A, sector d'administració especial, gestor d'instituts d'investigació (PF1406) d'aquesta Universitat Politècnica. [2004/X1160]
  
Atés que hi ha un lloc de treball vacant de naturalesa funcionarial del grup A, sector d'administració especial, és per això que aquest Rectorat, de conformitat amb allò que disposa el Text Refós de la Llei de la Funció Pública Valenciana i el Decret 33/1999, de 9 de març, del Govern Valencià, pel qual s'aprova el Reglament de Selecció, Provisió de Llocs de Treball i Carrera Administrativa, i en virtut de les facultats conferides per l'article 55 del Decret 253/2003, de 19 de desembre, del Consell de la Generalitat, resol convocar concurs per a la provisió de llocs de treball amb les condicions, els requisits i, si escau, els mèrits dels quals s'especifiquen en l'annex I a la present resolució, d'acord amb les bases següents:
  
Primera. Podran prendre part en aquest concurs de mèrits els funcionaris de carrera pertanyents al grup A, sector d'administració especial, de la Universitat Politècnica de València que es troben en alguna d'aquestes situacions administratives:
  
1. Servei actiu.
  
2. Excedència voluntària. Si aquesta fóra per interés particular, sempre que al terme de presentació d'instàncies porten més de dos anys en l'esmentada situació.
  
3. Serveis especials.
  
4. Serveis en altres administracions públiques.
  
5. Excedència voluntària per atenció de fills.
  
Així mateix, hi podran participar els funcionaris de carrera d'altres administracions públiques pertanyents al grup A, sector d'administració especial.
  
Segona. Les sol·licituds per a prendre part en aquesta convocatòria, cal dirigir-les al Rectorat de la Universitat Politècnica de València, camí de Vera, s/n, 46200 València, i que s'ajusten al model publicat com a annex II, que pot obtenir-se en el Servei de Recursos Humans, Secció de PAS o a través de l'adreça d'Internet següent: http://www.upv.és/rrhh/ (gestió de personal d'administració i serveis; personal funcionari; concursos i oposicions; sol·licituds/instàncies; concurs de trasllat i mèrits).
  
El termini de presentació d'instàncies serà de vint dies hàbils a partir de la publicació d'aquesta resolució en el DOGV. Caldrà presentar-les en el Registre General de la Universitat Politècnica de València, siti a l'edifici del Rectorat; als registres auxiliars de l'EPS de Gandia i l'EPS d'Alcoi, o en qualsevol de les formes establides en l'article 38-4 de la Llei 30/1992 de Règim Jurídic de les Administracions Públiques i del Procediment Administratiu Comú, redactat segons la Llei 4/1999, de 13 de gener.
  
A la sol·licitud s'haurà d'adjuntar la memòria prevista en aquestes bases, una fotocòpia del DNI i la documentació fefaent acreditativa dels mèrits que al·legue cada un dels aspirants. Aquests mèrits s'hauran de fer constar en la sol·licitud i caldrà acreditar-los documentalment. En el cas dels funcionaris de la Universitat Politècnica de València, hauran d'acreditar documentalment aquells mèrits dels quals no hi haja constància en els respectius expedients personals del Servei de Recursos Humans.
  
Amb aquest efecte, les persones interessades podran revisar el seu expedient personal, que figura en el Servei de Recursos Humans.
  
Transcorregut el termini, en cap cas no s'admetrà la presentació de memòries ni annexos o altres alteracions del que s'haja presentat.
  
Tercera. La valoració dels mèrits per a l'adjudicació dels llocs s'efectuarà d'acord amb el barem contingut en l'annex III d'aquesta convocatòria.
  
El lloc de treball serà adjudicat a aquell funcionari que reunisca els requisits establits per al lloc de treball en la relació de llocs, i que figure en l'annex I de la present convocatòria.
  
La puntuació mínima requerida per a l'adjudicació del lloc de treball és la que consta en l'annex I d'aquesta convocatòria.
  
Quarta. L'ordre de prioritat per a l'adjudicació del lloc al personal funcionari estarà determinat per la puntuació obtinguda segons el barem especificat en l'annex III, sense perjudici del dret preferent del personal en situació d'excedència forçosa i per cura de fills o filles, per aquest ordre, en llocs de treball de nivell igual al seu grau personal reconegut, tal com estableix l'article 45-1 del Text Refós de la Llei de la Funció Pública de 24 d'octubre de 1995.
  
Els casos d'empat en la puntuació final del personal que no siga de nou ingrés, seran resolts per la comissió, en primer lloc considerant qui ha obtingut una puntuació més alta en l'apartat d'experiència professional i, si persisteix l'empat, a favor de qui acredite més antiguitat; en el cas que continue havent-hi empat, s'adjudicaria el lloc al de més edat, i, si persisteix l'empat, cal fer un sorteig públic.
  
El dret preferent haurà de ser expressament invocat en la sol·licitud.
  
Les destinacions adjudicades seran irrenunciables, llevat que entre la convocatòria i la resolució d'aquesta hagen transcorregut mes de quatre mesos.
  
Cinquena. Comissió de valoració.
  
1) La comissió de valoració estarà formada pels següents membres:
  
President/a: un/una vicerector/a o el/la secretari/ària general de la Universitat Politècnica de València.
  
Vocals:
  
Tres funcionaris/àries de carrera designats pel Rectorat, que han de pertànyer com a mínim al grup de titulació en què estiguen classificades les vacants oferides.
  
Tres representants, designats un per cadascuna de les centrals sindicals més representatives en l'àmbit de la Universitat Politècnica de València, que han de tenir la condició de funcionaris/àries de carrera i han de pertànyer com a mínim al grup de titulació en què estiguen classificades les vacants oferides.
  
Secretari/ària: un/una funcionari/ària de carrera designat pel Rectorat, que actuarà amb veu però sense vot.
  
Així mateix, es designarà una comissió de valoració suplent amb la mateixa composició.
  
2) Els membres de la comissió de valoració estan subjectes als motius i les causes generals d'abstenció i recusació dels articles 28 i 29 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3) Contra els actes de la Comissió de Valoració, les persones interessades poden interposar el recurs d'alçada previst en l'article 114 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, redactat d'acord amb la Llei 4/1999, de 13 de gener, en el termini d'un mes comptat des de l'endemà de la recepció de la notificació o de tres mesos si no hi ha acte exprés. El recurs es podrà interposar davant l'òrgan que va dictar l'acte que s'impugna o davant del Rectorat com a òrgan competent per a resoldre'l.
  
Sisena. Admissió d'aspirants.
  
6.1. Finalitzat el termini de presentació de sol·licituds, el rector dictarà una resolució, que es publicarà en el DOGV, que contindrà la relació provisional d'admesos i exclosos, així com els nomenaments dels membres que componen la comissió de valoració.
  
6.2. Els aspirants podran, en el cas d'error o exclusió, esmenar els defectes en què hagen incorregut en la sol·licitud, o realitzar les reclamacions que consideren convenients en el termini de 10 dies hàbils comptadors a partir de l'endemà de la publicació de la relació provisional d'admesos i exclosos en el DOGV.
  
6.3. En tot cas, a fi d'evitar errors i en el supòsit que aquests es produïsquen, per a possibilitar l'esmena en temps i forma, els aspirants comprovaran fefaentment, no sols que no figuren en la relació provisional d'exclosos, sinó, a més, que els noms i les dades consten correctament en les relacions pertinents d'admesos.
  
6.4. Transcorregut el termini de 10 dies hàbils, esmenats els defectes si escau i vistes les reclamacions que corresponguen, es dictarà una resolució que contindrà la relació definitiva d'admesos i exclosos.
  
6.5. Els errors de fet que pogueren advertir-se, es podran esmenar en qualsevol moment, d'ofici o a petició de la persona interessada.
  
Setena. Desenvolupament del procediment
  
1) Conclòs el termini de presentació d'instàncies, la comissió de valoració avaluarà els mèrits al·legats pel personal concursant.
  
2) Posteriorment, i amb un termini almenys de 48 hores d'antelació, es citaran els aspirants a la realització de l'entrevista personal, i l'exposició i la defensa de memòria.
  
3) Per a l'adjudicació d'aquest lloc s'ha d'obtenir la puntuació mínima establida. Per aquest motiu, no es convocaran a la realització de l'entrevista personal i l'exposició de la memòria aquells aspirants que, sumada la puntuació màxima prevista en el barem per a entrevista i memòria a la puntuació obtinguda en la valoració dels altres mèrits, no assolisca la puntuació mínima fixada.
  
4) La comissió de valoració farà públic al tauler d'anuncis del Servei de Recursos Humans, Secció del PAS, situat a l'edifici del Rectorat i en l'adreça d'Internet següent: http://www.upv.es/rrhh (gestió de personal d'administració i serveis, personal funcionari, concursos i oposicions, concurs de trasllat i mèrits), el resultat de la valoració dels mèrits al·legats, de l'entrevista personal i de la memòria, com també de l'adjudicació provisional de les vacants oferides. Aquesta informació es mostrarà en una relació que comprenga la totalitat del personal concursant, ordenada de major a menor puntuació total, amb indicació per a cada un d'ells de l'obtinguda en cada un dels apartats del barem i amb expressió, si s'escau, del lloc adjudicat. Les persones interessades disposaran d'un termini improrrogable de deu dies hàbils per a la presentació de reclamacions a través del Registre General d'aquesta Universitat Politècnica de València; els registres auxiliars de l'EPS d'Alcoi i l'EPS de Gandia o en qualsevol de les formes establides en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, redactat d'acord amb la Llei 4 /1999, de 13 de gener.
  
5) Transcorregut aquest termini, la comissió resoldrà les reclamacions que s'hagen presentat, formularà la relació definitiva d'adjudicació de llocs i l'enviarà al Rectorat perquè es publique mitjançant resolució motivada.
  
6) En les resolucions d'adjudicació dels concursos s'indicarà la data en què s'haurà d'efectuar el cessament en els actuals llocs de treball i la presa de possessió de les destinacions adjudicades. Excepte casos de força major degudament justificats, el termini de presa de possessió començarà a comptar-se a partir de l'endemà del cessament.
  
No obstant allò previst en l'apartat anterior, els responsables de les distintes unitats podran sol·licitar a la Gerència l'ajornament del cessament per necessitats del servei fins a un màxim de vint dies hàbils.
  
En els supòsits de nou ingrés o de reingrés des de la situació d'excedència voluntària, es disposarà d'un mes de termini per a prendre possessió de la destinació. Si es fa ús d'aquest termini, durant aquest període no es tindrà dret a cap retribució.
  
En cap cas el canvi de lloc de treball amb motiu de la participació en un concurs o una convocatòria de lliure designació no podrà comportar la percepció d'indemnització de cap tipus.
  
Vuitena. Contra aquesta convocatòria i les seues bases, que són definitives en la via administrativa, les persones interessades podran interposar un recurs contenciós administratiu davant els òrgans de la jurisdicció contenciosa administrativa de la Comunitat Valenciana, en el termini de dos mesos comptadors a partir de l'endemà de la publicació en el Diari Oficial de la Generalitat Valenciana, d'acord amb el que s'estableix en els articles 109 i 110 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció modificada per la Llei 4/1999; així com els articles 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, i, potestativament, es podrà interposar un recurs de reposició, en el termini d'un mes, davant d'aquest Rectorat, de conformitat amb el que es disposa en els articles 116 i 117 de l'esmentada Llei 30/1992, d'acord amb la redacció modificada per la Llei 4/1999.
  
València, 3 de febrer de 2004.- El rector: Justo Nieto Nieto.
  
ANNEX I
  
Característiques i funcions del lloc
  
Codi del lloc PF1406
  
Denominació del lloc Gestor d'Instituts d'Investigació
  
Classificació del lloc A 27 E050
  
Jornada Dedicació plena
  
Unitat de destinació Institut de Biologia Molecular i Cel·lular de Plantes
  
Centre de destinació Institut de Biologia Molecular i Cel·lular de Plantes
  
Localitat València
  
Forma de provisió Concurs de mèrits
  
Puntuació mínima
  
per a l'obtenció
  
del lloc 12 punts
  
Funcions generals:
  
- Gestió de Projectes d'I+D+I, d'àmbit autonòmic, nacional i europeu. Processos administratius de projectes i contractes amb empreses. Gestió de prestacions de serveis de caràcter cientificotècnic. Assessorament en l'elaboració de propostes. Seguiment i justificació. Certificats de despesa. Assistència en auditories. Gestió de comptes interns.
  
- Responsable de la gestió economicoadministrativa d'un Institut Mixt d'Investigació. Aplicacions extrapressupostàries. Gestió del capítol II, VI i operacions comercials. bestreta de caixa fixa, fons de maniobra comercial, pagaments en ferm, lliuraments a justificar...). Gestió de viatges i dietes. Ordres de servei. Crèdits i tresoreria.
  
- Responsable de la gestió d'adquisició d'equipament i infraestructures. Licitacions: obres, subministraments i serveis. Elaboració de plecs de clàusules administratives particulars, plecs tècnics. Preparació d'expedients de concursos públics i procediments negociats. Assistència a taules de contractació. Gestió patrimonial (inventaris). Gestió centralitzada de compres.
  
- Gestió de recursos humans. Participació en el disseny de RPL de l'Institut. Elaboració de propostes de contractació de personal laboral temporal i en formació. Gestió de productivitat. Participació en òrgans de selecció. Gestió de seguretat social; tramitació d'altes, baixes, informes de variació, tramitació d'IT (sistema de xarxa). Participació activa en l'àrea de prevenció de riscos laborals de l'Institut.
  
- Responsable de la coordinació i supervisió dels serveis generals (especialment del Servei de Radioprotecció i Finca Experimental), de les compres i subministraments i del manteniment de les instal·lacions de l'Institut Mixt d'Investigació, amb l'expedició dels certificats que corresponguen en l'exercici d'aquestes competències. Participació en el disseny d'instal·lacions específiques de biologia molecular de plantes, com el laboratori d'isòtops radioactius i hivernacles, així com la seua supervisió i seguiment. Operador d'instal·lacions radioactives amb llicència.
  
- Membre de la Junta de Govern de l'Institut i del Claustre Científic, actuant com a secretari. Responsable de l'elaboració anual de la memòria.
  
- I totes aquelles altres funcions inherents al lloc i la categoria professional d'aquest.
  
ANNEX III
  
Barem
  
1. Antiguitat: es valorarà amb 0,25 punts cada any complet de serveis en un lloc de treball en qualsevol administració pública, ja siga amb destinació provisional o definitiva, fins a un màxim de 2,00 punts.
  
A aquest efecte, es computaran els serveis prestats amb caràcter previ a l'ingrés al cos o l'escala expressament reconeguda. No es computaran serveis que hagen sigut prestats simultàniament amb altres serveis igualment al·legats.
  
2. Grau personal: s'adjudicarà un màxim de 2,00 punts per la possessió d'un determinat grau personal consolidat dins de la carrera administrativa, de la manera següent:
  
a) Per posseir un grau personal superior al nivell del lloc sol·licitat: 2,00 punts
  
b) Per posseir un grau personal igual al nivell del lloc sol·licitat: 1,00 punt
  
c) Per posseir un grau personal inferior al nivell del lloc sol·licitat: 0,50 punts
  
3. Experiència professional: es valorarà com a màxim fins a 7,00 punts, segons l'escala següent:
  
a) Pel nivell de complement de destinació del lloc de treball exercit en el període comprés en els últims tres anys, amb una antiguitat mínima de sis mesos continuats en aquest lloc, s'adjudicarà fins a un màxim de 3,00 punts, distribuïts de la forma següent:
  
- Per l'exercici d'un lloc de treball de nivell superior al del lloc de treball pel qual es concursa: 3,00 punts
  
- Per l'exercici d'un lloc de treball del mateix nivell al del lloc de treball pel qual es concursa: 2,00 punts
  
- Per l'exercici d'un lloc de treball com a màxim inferior a dos nivells al del lloc de treball pel qual es concursa: 1,00 punt
  
Amb aquesta finalitat:
  
- El personal que es trobe exercint un lloc amb antiguitat de menys de sis mesos continuats, la valoració d'aquest apartat es farà considerant el nivell del lloc o dels llocs anteriors que complisquen aquests requisits o, si no n'hi ha, el nivell mínim del grup d'adscripció com a funcionari.
  
- Aquell personal que es trobe en una situació d'excedència s'entendrà que presta serveis en un lloc corresponent al grau reconegut en el seu moment, sempre que no hagen transcorregut més de cinc anys des que es trobe en aquesta situació. En el supòsit que hagen transcorregut més de cinc anys o no tinga grau consolidat, es considerarà el nivell mínim assignat al grup del seu cos o escala.
  
- Pel que fa al personal procedent de les situacions d'excedència per cura de fills i de serveis especials, es valorarà el nivell de l'últim lloc que exercien en actiu en què tinguen un mínim de serveis de sis mesos continuats i, si no n'hi ha, el nivell mínim corresponent al grup en què es classifique el seu cos o escala.
  
- Quan es tracte de personal que ocupe destinació provisional, la valoració es referirà al lloc que s'ocupe provisionalment, sempre que tinga un mínim de sis mesos continuats, en cas contrari, es considerarà el nivell del lloc o dels llocs anteriors que complisquen aquests requisits o, si no n'hi ha, el nivell mínim del grup d'adscripció com a funcionari.
  
b) Per l'exercici de llocs de treball pertanyents a la mateixa àrea a què correspon el lloc convocat, a més a més dels que corresponga computar per l'aplicació de l'apartat anterior, s'adjudicaran fins a un màxim de 4,00 punts, a raó d'1,00 punt per any; els mesos es prorratejaran i no es tindran en compte els períodes inferiors al mes.
  
Si els llocs de treball pertanyen a àrees afins a les que correspon el lloc convocat, la puntuació per any serà de 0,50 a 0,75 punts; els mesos es prorratejaran i no es tindran en compte els períodes inferiors al mes.
  
Per a la resta de llocs de treball que no tinguen relació amb l'àrea a què correspon el lloc convocat, es valorarà a raó de 0,25 punts per any.
  
En tot cas, per a la valoració de l'apartat b) seran presos únicament com a màxim els quatre anys compresos dins dels deu anys immediatament anteriors a aquesta convocatòria, ja siga ocupant el lloc de treball amb destinació definitiva o provisional. A aquest efecte es consideraran els quatre anys en què l'experiència professional siga més favorable.
  
Els expedients ferms de remoció de llocs de treball i els expedients disciplinaris ferms en què l'interessat haja sigut part i que guarden relació amb les funcions exercides en el seu lloc de treball, seran tinguts en consideració a l'efecte de valorar l'experiència professional, ja que aquesta valoració es reduirà en dos terços respecte a la puntuació prevista per a aquest concepte.
  
4. Titulacions acadèmiques: les titulacions acadèmiques oficials de nivell superior a l'exigida per a l'exercici del lloc de treball sol·licitat es valoraran amb 0,50 punts.
  
Quan es tracte de llocs de treball classificats indistintament per a dos grups, s'aplicarà el criteri anterior respecte del grup superior en què estiguera classificat aquest lloc.
  
5. Cursos de formació i perfeccionament: es valoraran fins a un màxim de 5 punts els cursos de formació i perfeccionament que estiguen relacionats directament amb les funcions de cada lloc de treball objecte d'aquesta convocatòria.
  
Únicament seran considerats els cursos genèrics fins a un màxim d'1,50 punts, en cas que pel concepte de cursos específics no se sobrepasse el màxim establit anteriorment.
  
La valoració dels cursos específics s'efectuarà d'acord amb el barem següent, sense que es consideren els cursos fins a 9 hores i, en cas que hi haja dos cursos amb el mateix contingut, només serà considerat el de més durada:
  
Nombre d'hores Puntuació total
  
De 10 a 14 0,10
  
De 15 a 19 0,25
  
De 20 a 29 0,40
  
De 30 a 49 0,50
  
De 50 a 74 0,60
  
75 o més hores 0,75
  
La valoració dels cursos genèrics s'efectuarà d'acord amb el barem següent, sense que es consideren els cursos fins a 9 hores i, en cas que hi haja dos cursos amb el mateix contingut, només serà considerat el de més durada:
  
Nombre d'hores Puntuació total
  
De 10 a 14 0,05
  
De 15 a 19 0,125
  
De 20 a 29 0,20
  
De 30 a 49 0.25
  
De 50 a 74 0,30
  
75 o més hores 0,375
  
Només es valoraran aquests cursos si van ser convocats o organitzats per universitats o si estan homologats per un organisme públic competent en el marc de programes de formació contínua, de formació ocupacional o de formació d'empleats públics; l'aspirant ha d'acreditar aquesta circumstància mitjançant diploma o certificat d'assistència o, si s'escau, d'aprofitament.
  
En aquells supòsits en què el curs de formació estiga integrat per diversos mòduls i amb matèries o continguts diferenciats, perquè la comissió valore aquells que es considera que tenen relació directa o indirecta amb les funcions de la categoria objecte de selecció, els aspirants hauran d'aportar un certificat que continga el desglossament diferenciat per mòduls, amb el nombre d'hores de cada un d'aquests. En cas contrari, el tribunal no els valorarà.
  
Es consideraran a aquest efecte els cursos de formació contínua impartits per les organitzacions sindicals i que es troben inclosos dins dels respectius acords amb l'administració.
  
6. Coneixement de valencià: es valorarà fins a un màxim d'1,50 punts, sempre que s'acredite estar en possessió del pertinent certificat o homologació expedit per la Junta Qualificadora de Coneixements de Valencià o pel Servei de Normalització Lingüística de la Universitat Politècnica de València, d'acord amb l'escala següent, en cas que es tinguen dos nivells, només es valorarà el del nivell més alt:
  
Per a llocs dels grups A o B
  
Elemental 1,00 punts
  
Mitjà 1,25 punts
  
Superior 1,50 punts
  
Per a llocs dels grups C o D
  
Oral 0,50 punts
  
Elemental 1,00 punt
  
Mitjà 1,25 punts
  
Superior 1,50 punts
  
En aquells llocs en què figure com a requisit específic per a la provisió un determinat nivell de coneixement de valencià, únicament seran considerats els superiors a aquest.
  
7. Coneixement d'idiomes de la unió Europea: es valorarà el coneixement de llengües oficials de la Unió Europea distintes del castellà; aquest coneixement s'haurà d'acreditar documentalment mitjançant certificats expedits per l'Escola Oficial d'Idiomes, segons els nivells especificats, amb un màxim d'1,00 punt.
  
Per a la valoració d'aquests idiomes mai no es consideraran els cursos superats d'idiomes inclosos en els plans d'estudis de Batxiller Elemental, Graduat Escolar, Formació Professional, Batxiller Superior i d'estudis universitaris de qualsevol nivell.
  
a) Haver superat el 3r curs d'idioma comunitari de l'Escola Oficial d'Idiomes: 0,30 punts
  
b) Haver superat el 5é curs d'idioma comunitari de l'Escola Oficial d'Idiomes: 0,60 punts
  
En aquells llocs en què figure com a requisit específic per a la provisió un determinat nivell de coneixement d'algun dels idiomes dels països de la Unió Europea únicament seran considerats els superiors a aquest.
  
8. Entrevista i exposició i defensa de la memòria: per a la provisió de llocs de treball catalogats amb un nivell de complement de destinació 24 o superiors es farà una entrevista personal pública que es valorarà fins a un màxim de 4,00 punts. En aquesta entrevista s'ha d'obtenir un mínim de 2,00 punts per a la inclusió, per part de la comissió d'avaluació, en la proposta de provisió del lloc sol·licitat.
  
L'entrevista tindrà com a objectiu l'exposició i la defensa d'una memòria relacionada amb les funcions del lloc de treball sol·licitat. L'entrevista consistirà en una anàlisi del lloc, les seues característiques, les condicions, els mitjans necessaris, les propostes de millora en el desenvolupament de les funcions i totes aquelles qüestions que l'aspirant considere d'interés o d'importància. L'extensió no pot ser superior a vint folis a una cara.
  
La memòria s'ha de presentar en el mateix termini de presentació de les sol·licituds de participació, conjuntament amb aquesta i els mèrits que s'al·leguen. Transcorregut el termini, en cap cas s'admetrà la presentació de memòries ni annexos o altres alteracions d'allò que s'haja presentat.
  
No es citaran a l'entrevista, l'exposició i la defensa de la memòria aquells aspirants en què la suma dels punts obtinguts amb el màxim possible de l'entrevista no aconseguisquen la puntuació mínima exigida en la convocatòria per a cada lloc de treball.